./data/phi0914/phi00137/phi0914.phi00137.perseus-lat1.xml
Titus Livius (Livy)
biduo ante,       quam Eudamus cum classe ab Samo veniret, tredecim ab Rhodo naves cum Pamphilida       praefecto adversus eandem Syriacam classem missae adsumptis quattuor navibus,       quae Cariae praesidio erant, oppugnantibus regiis Daedala et quaedam alia       Peraeae castella obsidione exemerunt  Eudamum confestim exire placuit             additae huic quoque sunt ad eam classem,       quam habebat, sex apertae naves   profectus cum, quantum accelerare       poterat, maturasset, ad portum, quem Megisten vocant, praegressos consequitur        inde uno agmine Phaselidem cum  venissent, optimum visum est ibi hostem opperiri   in confinio Lyciae et Pamphyliae Phaselis est;       prominet penitus in altum conspiciturque prima terrarum Rhodum a Cilicia       petentibus et procul navium praebet prospectum  eo maxime, ut in obvio classi       hostium essent, electus locus est;  ceterum,       quod non providerunt, et loco gravi et tempore anni — medium enim aestatis erat       —, ad hoc insolito odore ingruere morbi vulgo, maxime in remiges, coeperunt             cuius pestilentiae metu profecti cum       praeterveherentur Pamphylium sinum, ad Eurymedontem amnem appulsa classe audiunt       ab Aspendiis ad Sidam hostis esse   tardius navigaverant regii adverso       tempore etesiarum, quod velut statum favoniis ventis est  Rhodiorum duae et       triginta  quadriremes et quattuor triremes fuere;  regia classis septem et triginta maioris formae navium erat, in quibus tres       hepteres, quattuor hexeres [habebat]  praeter has decem triremes erant  et hi       adesse hostis ex specula quadam cognoverunt         utraque classis postero die luce prima, tamquam eo die pugnatura, e portu movit;       et postquam superavere Rhodii promunturium, quod ab Sida prominet in altum,       extemplo et conspecti ab hostibus sunt et ipsi eos viderunt   ab regiis sinistro cornu, quod ab alto obiectum erat,       Hannibal, dextro Apollonius, purpuratorum unus, praeerat;  et iam in frontem derectas habebant naves  Rhodii longo       agmine veniebant: prima praetoria navis Eudami erat; cogebat agmen Chariclitus;            Pamphilidas mediae classi praeerat        Eudamus postquam hostium aciem instructam et paratam ad concurrendum vidit, et       ipse in altum evehitur, et deinceps quae sequebantur servantes ordinem in       frontem derigere iubet   ea res primo tumultum praebuit: nam nec       sic in altum evectus erat, ut ordo omnium navium ad terram explicari posset, et       festinans ipse praepropere cum quinque solis navibus Hannibali occurrit; ceteri            quia in frontem derigere iussi erant, non sequebantur   extremo agmini loci nihil ad terram relicti erat;       trepidantibusque iis inter se iam in dextro cornu adversus Hannibalem       pugnabatur   sed momento temporis et navium virtus et usus       rei maritimae terrorem omnem Rhodiis dempsit         nam et in altum celeriter evectae naves locum post se quaeque venienti ad terram       dedere, et si qua concurrerat rostro cum hostium nave, aut proram lacerabat, aut       remos detergebat, aut libero inter ordines discursu praetervecta in puppim       impetum dabat   maxime exterruit hepteris regia       a multo minore Rhodia nave uno ictu demersa: itaque iam haud dubie dextrum cornu       hostium in fugam inclinabat   Eudamum in alto multitudine navium       maxime Hannibal, ceteris omnibus longe praestantem, urgebat, et circumvenisset,       ni signo sublato  ex praetoria nave, quo dispersam classem in unum colligi mos erat, omnes       quae in dextro cornu vicerant naves ad opem ferendam suis concurrissent             tum et Hannibal quaeque circa eum naves       erant capessunt fugam; nec insequi Rhodii ex magna parte aegris et ob id       celerius fessis remigibus potuerunt   cum in       alto, ubi substiterant, cibo reficerent vires, contemplatus Eudamus hostis       claudas mutilatasque naves apertis navibus remulco trahentis, viginti paulo       amplius integras abscedentis, e turri praetoriae navis silentio facto       “exsurgite” inquit “et egregium spectaculum capessite oculis   ” consurrexere omnes, contemplatique trepidationem fugamque       hostium [ac] prope una voce omnes, ut sequerentur, exclamaverunt   ipsius Eudami multis ictibus vulnerata navis erat;       Pamphilidam et Chariclitum insequi, quoad putarent tutum, iussit   aliquamdiu secuti sunt; postquam terrae       appropinquabat Hannibal, veriti, ne includerentur vento in hostium ora, ad       Eudamum revecti hepterem captam, quae primo concursu icta erat, aegre Phaselidem       pertraxerunt   inde Rhodum non tam victoria       laeti, quam alius alium accusantes, quod, cum potuisset, non omnis submersa aut       capta classis hostium foret, redierunt   Hannibal, ictus uno proelio adverso, ne       tum quidem  praetervehi Lyciam audebat, cum coniungi veteri regiae classi quam       primum cuperet et ne id ei facere liberum esset,  Rhodii Chariclitum cum viginti navibus rostratis ad Patara       et Megisten portum miserunt   Eudamum cum       septem navibus maximis ex ea classe, cui praefuerat, Samum redire ad Romanos       iusserunt, ut, quantum consilio, quantum auctoritate valeret, compelleret       Romanos ad Patara expugnanda